Superrugby: SA span uitgeskop in 2018 | Netwerk24
Superrugby: SA span uitgeskop in 2018
Deur Hendrik Cronjé 12 Februarie 2017 00:01
Die Superrugby-reeks gaan moontlik weer verander word sodat 16 in plaas van 18 spanne vanaf 2018 in dié reeks sal speel.
Die Suidelike Halfrond se prestige-rugbyreeks gaan glo weer hersien word met 'n Suid-Afrikaanse en Australiese span wat opgeoffer sal word ter wille van 'n meer vaartbelynde kompetisie.
Die Suid-Afrikaanse span wat laaste eindig op die puntelys sal moontlik dan in die slag bly.
Suid-Afrika het op die oomblik ses spanne in dié reeks. Rapport verneem dat daar reeds kommunikasie tussen Sanzar as Superrugby se beheerliggaam en die Suid-Afrikaanse Rugbyunie in dié verband was.
Die Australiese spanne sal vanjaar onder ewe veel druk wees om die valbyl vry te spring met een Aussie-span wat sal verdwyn.
Vanweë die Nieu-Seelandse spanne se sukses in die reeks, is daar tans geen sprake dat hulle aantal spanne sal krimp nie.
Die Kings se deelname is 'n ander kwessie wat nog onder die loep sal kom.
Die vraag is of die Kings op meriete in die kompetisie sal speel en of dié span van die Oos-Kaap om politieke redes verskans is as een van die uiteindelike vyf.
As die Kings se deelname 'n gegewe is, sal die Stormers, Bulle, Haaie, Leeus en Cheetahs vir die oorblywende vier plekke moet speel.
Die Kings is juis sy status as Premierspan in die Curriebeker kwyt.
Dis nog onseker wie van die Boland of die Pumas die sewende span in vanjaar se Premierliga van die Curriebeker-reeks sal wees saam met Griekwas, die Vrystaat, Leeus, Blou Bulle, Haaie en Westelike Provinsie.